b'\n_START_ARTICLE_\nSpolna \xc5\xbeleza\n_START_PARAGRAPH_\nSp\xc3\xb4lne \xc5\xbeleze ali gon\xc3\xa1de zajemajo pri \xc5\xbeenski jaj\xc4\x8dnika in pri mo\xc5\xa1kem moda. V njih se tvorijo spolne celice in spolni hormoni.\n_START_SECTION_\nEmbrionalni razvoj\n_START_PARAGRAPH_\nSpolne \xc5\xbeleze so parni organ, tako pri mo\xc5\xa1kem kot pri \xc5\xbeenski. V razvoju zarodka poteka razvoj spolnih \xc5\xbelez sprva enako pri \xc5\xbeenski kot pri mo\xc5\xa1kem, kasneje pa pri mo\xc5\xa1kem zarodku povzro\xc4\x8di testis determirajo\xc4\x8di faktor razvoj mod, \xc4\x8de pa je ta faktor odsoten, pa se razvijejo jaj\xc4\x8dniki. Testis determirajo\xc4\x8di faktor je produkt gena na kromosomu Y, ki je prisoten le pri mo\xc5\xa1kih. Ker pride do diferenciacije spolnih \xc5\xbelez \xc5\xbee med razvojem zarodka, \xc5\xa1tejemo spolne \xc5\xbeleze k primarnim spolnim znakom. Prisotnost mod oziroma jaj\xc4\x8dnikov dolo\xc4\x8da zarodku gonadni spol (genetski spol je dolo\xc4\x8den \xc5\xbee z oploditvijo glede na prisotnost spolnih kromosomov). Pri motnjah razvoja spolnih \xc5\xbelez lahko pride do hermafroditizma (dvosplolnosti) ter nastanka ovariotestisa, ki je spolna \xc5\xbeleza, v kateri nastajata obe vrsti spolnih celic.\n_START_SECTION_\nVloga\n_START_PARAGRAPH_\nSpolne \xc5\xbeleze izra\xc5\xbeajo tako eksokrino kot endokrino funkcijo.\n_START_SECTION_\nEksokrina funkcija\n_START_PARAGRAPH_\nEksokrina funkcija spolnih \xc5\xbelez pri odraslih je gametogeneza \xe2\x80\x93 nastanek gamet (jaj\xc4\x8dec pri \xc5\xbeenski in semen\xc4\x8dic pri mo\xc5\xa1kem). Pri mo\xc5\xa1kem poteka proizvodnja semen\xc4\x8dic od pubertete do visoke starosti, pri \xc5\xbeenskah pa le do nastopa menopavze.'